Poskantoor op Kirkwood beroofDie R336 by Kirkwood in die Oos-Kaap (Foto: Google Maps) Die polisie op Kirkwood in die Oos-Kaap is op soek na ŉ bende rowers wat die poskantoor op die dorp beroof het. Kapt. Khaya Tonjeni, polisiewoordvoerder, het gesê drie mans het die poskantoor Woensdag omstreeks 12:55 binnegegaan en aanvanklik voorgegee dat hulle kliënte is. Twee van die mans het die werkers aangehou en die geld in die kluis geëis. “Die verdagtes het ŉ bedrag geld en selfone geneem. Hulle het ook ŉ selfoon en beursie by een van die kliënte gevat,” het Tonjeni gesê. Die drie het daarna in ŉ silwer Mercedes-Benz en ŉ wit Audi gevlug. “Die Audi is sowat 8 km buite Kirkwood op die R336 in die rigting van Addo gevind. Dit is aan die brand gesteek,” het Tonjeni gesê. Niemand is tydens die voorval beseer nie en die polisie is steeds op soek na die rowers.